In nomine Patris et Filii et Spiritus Sancti, amen. Anno Domini M°CC°L° in vigilia Epiphanie Domini, ego Joannes de Sisseio, canonicus Cabilonensis, in infirmitate corporis mei positus compos tamen mentis mee, meum faciendo testamentum, sic de me et de rebus meis ordino et dispono. In primis in ecclesia Sancti Vincentii Cabilonensis, ante altare Sancti Nicholai meam eligo sepulturam, et volo quod unus sacerdos habeat sexaginta solidos in redditibus annuatim, supra redditibus meis de Montaigniaco juxta Bassiacum, qui celebrabit ter in septimana missam pro anima mea et antecessorum meorum, qui instituetur a Pontio, fratre meo, quamdiu vixerit, et post decessum ejus gradatim a proximis meis consanguineis vel nepotibus, canonicis ecclesie Sancti Vincentii Cabilonensis, qui si omnino desierint volo quod a decano et capitulo Cabilonensi instituatur ibidem ad predictum officium celebrandum; in die vero obitus mei volo quod habeant canonici, et alii clerici ecclesie, plenariam refectionem de pane et vino et denariis. Item, anniversarium meum do et lego ecclesie Sancti Vincentii de sexaginta solidis quos assedeo et assigno supra quartam partem quam habeo in molendino de Sysseio, in die obitus mei annuatim faciendum. Item, volo et precipio quod omnia debita mea et prefacta, quę legitime probari poterunt, de rebus meis solvantur et emendatur. Item, volo quod bona mea hereditaria de Sysseio et de appenditiis de quibus nundum ordinavi vel ordinabo perveniant ad heredes meos ut debent pervenire de jure, hoc tamen salvo quod non habeant potestatem tenendi vel se intromittendi, sed omnia penes executorem meum remaneant integre et quiete, donec testamentum plenarie fuerit executus. Executorem vero meum constituo Pontium de Sysseio, fratrem meum, dans eidem potestatem generalem et specialem, si necesse fuerit, exequendi ea que ordino et dispono, et adjungendi sibi alium exequtorem quomodocumque sibi placuerit. Item, do et lego omnibus presbiteris qui interfuerint in una synodo, cuilibet unum tricenarium; item, Fratribus Minoribus de Belna quatuor bichetos frumenti, ad mensuram Belnensem. Item, Fratribus Predicatoribus de Divione tres minas frumenti de Aubigneio, scilicet de meliori. Item, Dameron, nepti mee de Fontanis, do et lego vigintiquinque libras quas debet michi dominus Guido de Fontanis, et soror mea parentes dicte Dameron. Item, Arnulfo de la Mars de Damereio tres bichetos siliginis. Item, sorori mee de Montigneio sex libras Divionensium, quas michi debet. Item cuidam homini filio cujusdam hominis de Sancto Lupo, cujus patrem verberari feci, propter hoc quod unum de meis verberaverat, do pro emenda unum bichetum siliginis. Item, do et lego domino episcopo residenti in Synodo Paschali pro absolutione mea quinque solidos annuatim. Item, magistro Garnero, curato Sancti Vincentii, quattuor bichetos frumenti; domino Constantino, ejusdem vicario, XV solidos; Garnero clerico V solidos, supplicans eis ut faciant absolutionem meam per annum. Item, ecclesię Sancti Germani de Gergeio V solidos. Item, ecclesię de Marsolio V solidos, ecclesię de Sancto Lupo juxta Macerias V solidos; item, ecclesię de Demigneio V solidos; item, operi ecclesie Sancti Vincentii XL solidos; item, operi monasterii Sancti Marcelli XV solidos et Calcie V solidos; item ecclesię Sancte Andree V solidos; item, operi ecclesie de Merloco X solidos; item Domui Dei Cabilonensi pro peregrinis et pauperibus recipiendis unum lectum munitum; item domino episcopo Quinquę Ecclesiarum X libras Divionensium. Item, volo et precipio quod de universis fructibus prebende meę Cabilonensis, tam anni presentis quam futuri, solvat debita mea et legata et etiam forefacta emendet dictus Pontius, frater meus, quem exequtorem testamenti mei constituo, prout saluti animę meę viderit expedire. Hoc autem testamentum seu ordinatio de rebus meis volo quod valeat jure ultimę voluntatis et omni alio jure quo valere potest, et rogo viros venerabiles et discretos Henricum, archidiaconum Brissię, Galtherum, officialem Cabilonensem, et Garnerum, archipresbiterum Brissię, in presenti scripto sigilla sua apponant in testimonium veritatis. Nos vero prefati archidiaconi, officialis et archipresbiter, ad preces et instantiam supradicti domini Joannis de Sysseio, sigilla nostra presentibus duximus apponenda. Actum ut supra.